Man vas oor egpaar se moordHenning en Hilda Schourie (Foto: Bergbron Gereformeerde Gemeente) ŉ 45-jarige man is in hegtenis geneem in verband met die moord op Henning Schourie (82) en sy vrou Hilda (80). Kapt. Jerbes de Bruyn, woordvoerder van die polisie, het aan Maroela Media gesê die egpaar is Saterdag omstreeks 12:55 dood aangetref in hul huis in Annadalestraat in Sophiatown, Gauteng. “Volgens lede van ADT-veiligheidsdienste het hulle gesien hoe ŉ verdagte die vroulike slagoffer aanrand. Toe hulle die verdagte beveel het om te stop, het hy van die toneel gevlug deur oor die muur te spring,” het De Bruyn verduidelik. “Een van die veiligheidsbeamptes het hom agternagesit en die verdagte in die bobeen geskiet.” Die polisie is na die toneel ontbied. Henning en Hilda het aan hul beserings beswyk. “Die polisie ondersoek ŉ saak van moord en huisroof. Dit is nog nie bekend of ander verdagtes ook by die rooftog betrokke was nie.” Bergbron Gereformeerde Gemeente het op sy Facebook-blad meegevoel betuig met die afsterwe van die egpaar. “Ons gemeente sal hulle baie mis. Ons eer hulle nagedagtenis.”